
Kjære leser!

 I likhet med mange av dere, elsker jeg å lese historier om julen, siden denne tiden av året er så spesiell. Den vekker mange minner fra barndommen, og særlig om faren min, som sørget for at vi kunne glede oss over de rike juletradisjonene. Julen er, og kommer alltid til å være, full av kjærlighet og mirakler.

Et julemirakel lovpriser begge deler. Guy Wakefield er skadet i kamp og vet alt om lidelse og smerte. Men takket være ordene som ble hvisket til ham av en fremmed, har han aldri gitt opp troen på sin evne til å overvinne de hindringer som livet måtte legge i hans vei. Isabella Stowe er også blitt satt på harde prøver, ikke bare av krigen, men av forsakelsene og ensomheten i kjølvannet av den. Begge er blitt fratatt alt unntatt en sterk stolthet som de klamrer seg til, selv om det truer deres sjanse til å finne den sanne lykken!

Jeg håper du får en jul full av kjærlighet, fred og glede – livets sanne mirakel!

Gayle

 


Først, sist og alltid, til min egen soldathelt.


Prolog

Det er vann.

En varsom hånd løftet hodet hans, og kanten på en metallkopp ble plassert mot de sviende leppene. Han drakk grådig og oppdaget først nå hvor tørst han var, en følelse som var kommet i bakgrunnen for smerten av forbrenningene og de andre sårene.

Da koppen ble fjernet igjen, spurte han om det han hadde lurt på i flere timer. – Er det morgen?

– Det er fortsatt natt, svarte den samme stemmen.

Kvinnelig. Engelsk. Og dannet, fastslo han automatisk.

– Mer?

– Ja takk. Behovet for å beholde henne ved siden av seg – for å holde ut i mørket – var enda sterkere enn tørsten.

De bandasjerte øynene hans like etter slaget, men da hadde allerede mørket lukket seg om ham. Og det var mørket, og bare mørket, han fryktet.

Da koppen ble fjernet fra leppene hans for andre gang, visste han at hun også kom til å gå fra ham. Akkurat som vennene som hadde fraktet ham hit, i påvente av skipene som skulle frakte de sårede hjem til England.

Og når hun ble borte, kom det skremmende mørket til å være allestedsnærværende igjen.

– Kan du bli her en stund? hørte han seg selv trygle, enda så feigt det virket. – Hvis det ikke er andre som trenger vann?

– Nei, du er den siste, sa kvinnen, med en stemme som slett ikke var uvennlig.

– Jeg kunne høre det, sa han, for å få henne til å fortsette å snakke. – Lyden som koppen lager mot siden av bøtten. Men det kom ingen.

– Du var så stille at alle trodde du sov.

Når man tenkte på omfanget av skadene hans, betraktet de trolig søvn som en velsignelse. Det ville den selvsagt også ha vært, men han hadde ikke fått sove. Tanken på hva som kanskje ventet ham, hadde ødelagt ethvert håp om søvn.

Han hadde lovet seg selv at ingen noensinne skulle få høre ham klage. Han var tross alt soldat, og mange hadde lidd langt mer enn ham.

Men nå oppdaget han at han måtte fortelle henne det. Innrømme, om så bare til denne ukjente stemmen i mørket, hvor feig han var.

Leppene hans begynte å krumme seg i et smil av det latterlige han skulle til å si. Bevegelsen ble stanset av smerten i den forbrente huden på kinnet, men ordene kom ut av seg selv.

– Jeg er blitt mørkredd. Som et barn.

Han ventet seg en slags oppmuntrende preken eller kanskje til og med en irettesettelse for svakheten sin. I stedet var hun taus så lenge at han enda en gang ble oppmerksom på lydene av menneskelig lidelse som omga dem.

– Du er villig til å ta imot vann fra hånden min, men ikke veiledning fra den?

– Ikke hvis … Han nølte før han sa det han visste var sannheten. – Ikke hvis jeg alltid må veiledes.

Aldri ri igjen. Eller danse. Aldri mer vandre ubekymret gjennom grønne enger. Aldri få se ansiktene til barna sine.

Han fikk klump i halsen av den tanken, selv om han ikke kunne huske noensinne å ha tenkt på de fremtidige avkommene sine tidligere i livet. Det hadde alltid vært andre ting som var mer presserende. Venner. Regimentet. Den berusende dragningen av farene de sto overfor hver dag, ofte med en selvtillit som grenset til galskap.

Nå så han for seg resten av årene i sitt liv, i avhengighet og invaliditet. Døden – selv her, langt fra alt han hadde kjent og elsket – ville være å foretrekke fremfor det.

– Fordi det vil gjøre deg til en mindre mann?

Var det dét han fryktet?

– Vil det ikke det? spurte han.

Hun var kvinne. Hun kunne sikkert gi et bedre svar på det spørsmålet enn han.

– Jeg tror det avhenger av hva slags mann du var før.

Han tenkte over ordene. Han kjente til ryktet sitt, selvfølgelig. Fryktløs. Det var ordet som var blitt brukt ofte nok for å beskrive noen dumdristige handlinger han hadde foretatt seg uten å tenke seg om så mye som et øyeblikk.

Og det var det avgjørende punktet. Han hadde aldri tenkt lenger enn det øyeblikket mellom liv og død. Hadde aldri tenkt på mulighetene for et liv ulikt det han hadde kjent til. Hadde han mot nok til å leve et liv under de begrensningene han hadde forestilt seg da de dekket øynene hans med det kledet?

– Det er lett nok å leve ung og fri og sterk. Stemmen ved siden av ham gjenspeilte tankene hans. – Men uten noe av det … Jeg tror dét livet vil kreve en mann med bemerkelsesverdig mot. Det siste ble sagt så lavt at han måtte anstrenge seg for å høre det.

Og så, i stillheten som til slutt senket seg over de sårede, hørtes lyden av munter klokkeklang i det fjerne.

En feiring? En eller annen hardt tilkjempet seier i et slag han ikke hadde tatt del i?

– Hva er det? Hva er det som skjer?

– Jul. Stemmen til kvinnen var full av undring. – Det er julemorgen. Jeg hadde helt glemt det.

– Jul, gjentok han lavt.

Hjernen ble fylt av minner, og de skjøv vekk mørket som hadde villet sluke alt det gode han hadde opplevd i livet. Tusen bilder, strålende, livlige, kjente og kjære og helt annerledes enn dem han hadde sett de siste årene.

– Miraklenes høytid, sa hun. – Kanskje.

Igjen forsvant ordene, men det var ikke lenger noe behov for dem. Hun hadde allerede uttalt de eneste som betydde noe.

Gjennom de lange dagene og enda lengre nettene som fulgte, klynget han seg til dem i stedet for den usagte antydningen om at mirakler fortsatt kunne skje. Jeg tror dét livet vil kreve en mann med bemerkelsesverdig mot.

Og i årene som fulgte, var det dette ukuelige motet, og bare det, alt han ba om i bønnene sine.


Første kapittel

Et brev, mylord. Jeg tror det kan være svaret du har ventet på.

Ordene til Rodgers fikk det til å stramme seg til på uforklarlig vis i brystet på Guy Wakefield. Selv om det var sant at han hadde ventet på et svar på en forespørsel, hadde han ingen grunn til å tro at dette ville gi ham opplysningene han søkte, like lite som de dusinvis av andre forsøk han hadde gjort de siste fem årene.

– Vil du lese det for meg, Rodgers? Han var glad for at stemmen ikke gjenspeilte noe av det indre opprøret han følte.

– Selvsagt, mylord. Butleren nølte litt før han la til: – Lysene, mylord, om jeg kan?

– Selvsagt, sa Guy, og ventet igjen til Rodgers hadde tent nok lys til å lese brevet.

Butleren kremtet før han begynte. Han anstrengte seg for å uttale de ukjente ordene, mens de enklere gikk raskt. Rodgers var stolt av sin evne til å lese, noe som var uvanlig blant tjenestefolk, og det hadde vist seg uvurderlig for hans herre etter hjemkomsten fra Den iberiske halvøy.

Generalmajor Roland Abernathys første avsnitt fortalte om vicomte Eastons militære meritter og uttrykte håp om fortsatt god helse for Hans Nåde. Det var først i det andre avsnittet at årsaken til korrespondansen ble nevnt. Og, til tross for Rodgers snublende opplesing, kom svaret Guy var ute etter, ganske raskt.

Hvis man kunne kalle fem år «raskt».

– Den eneste dannede damen jeg vet om i St Jean de Luz i den aktuelle tidsperioden, var kaptein William Stowes hustru, Isabella. Jeg kan selvsagt ikke være sikker på at det er denne damen du søker, men jeg kan fortelle deg at mrs Stowe, hvis bestemor var portugisisk, ved flere anledninger viste seg uvurderlig for de allierte. Jeg vet heller ikke hvor mrs Stowe holder til. Men siden hun nå er enke, og er berettiget til sin ektemanns pensjon, er det mulig at kaptein Stowes regiment kan gi deg adressen hennes.

Rodgers fortsatte å lese generalmajorens avsluttende bemerkninger mens Guy tenkte på det han hadde fått vite. Han hadde et navn på kvinnen som han ga æren for å ha reddet livet hans den desembernatten. Isabella Stowe, hvis bestemor hadde vært portugisisk. Og som nå var enke.

Bildene som formet seg i hjernen hans som et resultat av de opplysningene, sto i motsetning til dem han tidligere hadde sett for seg. Uansett hva hun ellers måtte være, var kvinnen med ordene som hadde reddet ham fra den dypeste fortvilelse, neppe typisk engelsk. Bortsett fra i ett viktig henseende.

I likhet med hundrevis av andre som ble enker som følge av krigen mot Napoleon, kunne hun meget vel leve i trange kår. Det var i det minste noe han kunne gjøre noe med.

Og om hun ikke gjorde det, kunne han endelig få uttrykke sin takknemlighet for hva hun hadde gjort for ham. Det var selvsagt spontanitet som hadde drevet frem forespørslene. Nå som han hadde et navn, var målet for letingen endelig innen rekkevidde.

*

Isabella senket hodet og lukket øynene med tommelen og pekefingeren. Det hjalp ikke mot hodepinen. Eller virkeligheten som bunken med regninger foran henne utgjorde.

Det fantes ingen hjelp mot dem, virket det som. Ikke i pensjonen etter hennes avdøde ektemann, og i hvert fall ikke i hennes egne mislykkede forsøk på å spe på den magre inntekten. Og hvis hun ikke lenger kunne sette mat på bordet …

– En god kopp te vil nok gjøre det bra igjen, vennen min. Husholdersken skjøv vekk purrebrevene fra kjøpmennene og satte tekannen på skrivepulten foran henne. – Det brygger opp til uvær. Det er derfor du har vondt i hodet, fortsatte hun muntert mens hun skjenket teen. – Min bestefar var også slik. Han kunne alltid spå været.

Det brygget opp til uvær, ja, erkjente Isabella mens hun løftet den dampende koppen. Et uvær som ikke innbefattet vind eller regn.

– Hva sa mr Winters til deg da han leverte dette? Hun løftet blikket for å vurdere sannheten i svaret til husholdersken.

– Jeg sa ham et par sannhetsord, det gjorde jeg, bedyret Hannah. – At slike som han kom med krav til mrs Stowe, sa jeg. Du burde skamme deg, sa jeg til ham. Og det burde han.

– For at han vil ha betaling? Du kan neppe klandre ham for det. Han har en familie å fø på.

– Og har du noensinne latt være å betale ham? Så lenge vi har handlet hos ham? Han kommer til å få pengene sine. Og det sa jeg også til ham.

Bortsett fra at det denne gangen var svært sannsynlig at han ikke kom til å få pengene sine, tenkte Isabella. Verken han eller de andre som hadde gitt henne kreditt gjennom vinteren. En vinter med et tak som hadde måttet erstattes, og apotekeren var blitt tilkalt til både Hannah og ektemannen hennes, som så til husarbeidet utenom kjøkkenet og salongen.

Etter fem år var det ingenting igjen av eiendelene til William, ingen inntekter i det hele tatt utenom det ubetydelige beløpet som ble utbetalt henne fra regimentet hans. Og det var på langt nær nok til å vedlikeholde dette huset, selv om det var lite, eller sørge for levebrød til staben hennes.

– Slik ja, sa Hannah. – Det er bedre, ikke sant?

– Takk. Isabella klarte å få frem et smil til husholdersken, som hadde vært som en slektning disse siste fem årene.

Isabella kunne ikke forestille seg hvordan det skulle gå med Hannah og Ned hvis hun ble tvunget til å selge huset. De var godt opp i årene og var ikke lenger sterke nok til å oppfylle kravene som ble stilt til tjenestefolk, noe sykdommen sist vinter var bevis for.

Kanskje hun kunne få nok penger fra salget til å kjøpe et lite hus til dem hvor de kunne bo resten av livet? Hun ristet ubevisst på hodet, for hun visste at selv om hun ved et mirakel skulle klare å skaffe dem tak over hodet, så kunne hun ikke forsørge både dem og seg selv.

Hun måtte ha kommet med en lyd. Hannah snudde seg fra ilden hun holdt på å gjøre opp, og så på henne.

– Skal jeg gni tinningene dine? Eller kanskje du vil ha et hodetørkle dyppet i eddik? Moren min sverget til det. Hun var plaget av hodepine, helt til den dagen hun døde.

– Det er ikke hodet, tilsto Isabella. – Når sant skal sies … Hun nølte. Hun hatet å dele de veldig smertefulle erkjennelsene hun var blitt tvunget til å se i øynene i dag. – Jeg vet ikke hvordan vi skal klare oss videre, avsluttet hun spakt.

Hun fryktet ikke for seg selv. Ikke bare var hun av høy byrd; hun var også velutdannet. Og hun hadde reist vidt omkring i en tid da slike fritidsbeskjeftigelser var utilgjengelig for de fleste engelske kvinner. Selv i disse vanskelige økonomiske tider var hun ikke i tvil om at hun kunne finne seg en post som selskapsdame eller til og med guvernante, selv om hennes erfaring med barn var begrenset. Hannah og Ned, derimot …

– Vi kommer til å klare oss fint, kjære deg. Ikke bry hodet ditt når det gjelder oss. Så lenge vi har tak over hodet og noe til teen. Hva mer trenger vi? Ned sa her om dagen at den jordlappen på siden som får morgensolen, ville være perfekt til å plante flere grønnsaker på. Det er ikke godt å vite hva ellers han kan dyrke hvis han går inn for det.

Bankingen på inngangsdøren overrasket dem begge. Hannah la fra seg ildraken og tørket hendene på forkleet. – Hvem kan det være i dette regnværet?

Hun hadde rett, oppdaget Isabella. Uværet slo nå mot det nye taket. Hun ba en stille bønn om at den kostbare reparasjonen ville stå imot det, mens Hannah forsvant mot forsiden av huset,

Blikket sank mot regningsbunken igjen. Vær så snill, Gud, ikke la det være en av disse som forlanger betaling.

Hun kunne høre stemmen til Hannah, men ikke gjesten. En nabo, kanskje? Eller en reisende som spurte etter veien? Tydeligvis ikke innkreveren som hun hadde fryktet.

– En gentleman, mrs Stowe, sa Hannah da hun kom inn igjen. – Han insisterer på å snakke med deg.

– Sa han navnet sitt?

– Wakefield, sa han. Ser ikke ut til å være fra disse kanter. Altfor fin, spør du meg.

Isabella reiste seg og glattet over rynkene i skjørtet. Det var den nest beste kjolen hennes, men den var allerede blitt omhyggelig lappet. Hvis herren i døren var så fin som Hannah antydet, burde hun fått husholdersken til å vise ham inn i salongen. Hun gjorde det ikke, for hun kunne ikke forestille seg at en virkelig gentleman skulle komme på besøk til henne.

Det var mest sannsynlig at han var blitt sendt av noen hun skyldte penger. Hvis det var slik det var …

– Jeg går ut til ham, sa hun.

Munnen til husholdersken åpnet seg, og lukket seg igjen, men da hadde Isabella allerede passert henne og var på vei mot inngangsdøren. Hannah hadde rett, avgjorde hun da hun fikk det første glimtet av gjesten. Han var altfor fin til å passe inn i noen av de kategoriene hun hadde tenkt seg.

Selv om hun nølte før hun gikk ut i gangen hvor husholdersken hadde etterlatt ham, ble mannen på en eller annen måte oppmerksom på nærværet hennes. Han snudde seg mot henne, og det ble helt klart at han ikke kunne være sendebud fra en handelsmann.

Fra det omstendelig knyttede halstørkleet til de skinnende hessiske støvlene var han tvers igjennom en gentleman. Flosshatten han holdt i hendene, kostet trolig mer enn hun hadde brukt på husholdningen det siste året.

– Mrs Stowe?

– Ja?

Det raske smilet hans forårsaket en underlig fornemmelse i magen til Isabella. Ikke bare var gjesten ulastelig kledd, han var skrekkelig kjekk også.

Det kullsvarte håret hadde gråstenk ved tinningene, noe som sto i kontrast til de ungdommelige ansiktstrekkene. Det mest slående ved det sistnevnte var et par blå øyne med vipper som ville gjort enhver London-skjønnhet misunnelig.

– Hva kan jeg hjelpe deg med? Mr Wakefield, ikke sant? Selv om hun hadde lagt hånden nervøst mot halsen på kjolen, klarte hun å motstå den latterlige impulsen til å berøre håret sitt, som hun visste var i vill uorden.

Gjesten nølte et øyeblikk før han svarte. – Det stemmer. Samtidig tok han et skritt mot henne.

Det var først da hun så arrene. De hadde vært skjult i det svake lyset i gangen inntil nå.

– Jeg kjenner deg, hvisket hun.

Hun gjorde det. Dette var gutten hun ga vann til mens han ventet på transport på havnen i St Jean de Luz.

Men ingen gutt lenger, tenkte hun. Om han var det den gangen.

Han løftet de lange fingrene mot det skamferte området på det høyre kinnet sitt. – Jeg var ikke sikker på om du ville huske det.

– Selvfølgelig husker jeg det. Hun begynte endelig å forstå sammenhengen.

Mr Wakefield var her fordi hun hadde forsøkt å hjelpe ham i nødens stund. Akkurat som hun hadde gjort med så mange andre i løpet av de årene hun tilbrakte på Den iberiske halvøy.

Han var ikke den første som oppsøkte henne. Særlig etter at Williams død ble kjent for soldatene som hadde kjempet sammen med ham.

– Jeg ser du har kommet deg etter skadene, sa hun med et smil. Det var alltid gledelig å se noen som hadde overlevd, når man tenkte på de temmelig uhyggelige oddsene.

– Til tross for frykten min.

Smilet hans forstyrret den følelsesmessige likevekten hun nettopp hadde gratulert seg selv for at hun hadde. Og hun kunne ikke helt vite hvorfor.

– Hvis jeg husker riktig, var den frykten velbegrunnet.

– Kanskje. Han nølte igjen, og smilet i øynene forsvant. – Men hvis det ikke var for deg …

– Jeg tilbød deg vann og noen trøstende ord, avbrøt hun bryskt. Hun var vant til å ta seg av uønsket takknemlighet. – Jeg skulle ønske jeg kunne påstå at jeg trodde på dem, men jeg hadde høyst sannsynlig sagt de samme meningsløse frasene til mannen som lå ved siden av deg.

– Muligens.

Han smilte til henne igjen, noe hun oppdaget at hun likte litt for godt. Hun hadde vært altfor lenge uten selskap av tiltrekkende menn. Uten selskap av noen menn, rettet hun.

Det er forbløffende at jeg ikke har falt for slakteren. Og ville han gi oss noe på bordet hvis jeg lot som jeg gjorde det?

Hun forsøkte å se oppriktig ut og bestemte seg for å la mr Wakefield uttrykke sin takknemlighet, slik han tydeligvis hadde kommet hit for å gjøre. Hun kunne bestemme seg for hva hun skulle gjøre med slakteren etterpå.

– Jeg er imidlertid ikke så sikker på det som du ser ut til å være, fortsatte han. – Samtalen vår var ganske spesiell, det kan jeg forsikre deg. Og bemerkningene dine var altfor treffende til bare å bli sagt av gammel vane.

– Eller kanskje jeg var blitt veldig god til å fortelle hardt sårede menn det de trengte å høre. En ferdighet hun ikke hadde hatt anledning til å utvikle.

– Jeg ble opplært til aldri å krangle med en dame. Og jeg kan love deg at jeg ikke kom for å diskutere minnene våre.

– Uansett hvorfor du kom, begynte hun, bare for å bli avbrutt.

– Jeg hadde håpet å uttrykke min takknemlighet på en håndgripelig måte.

– Jeg er redd jeg ikke forstår.

Men hun var faktisk veldig redd for at hun gjorde det. Og til tross for bunken med regninger på kjøkkenbordet, kjente hun sinnet stige.

– Jeg ble fortalt at din ektemann døde av en febersykdom en av de siste dagene under krigen.

– Et nålestikk. Bitterheten over det tåpelige ved det hele var hørbar i tonen hennes. – Alle gangene han var blitt såret tidligere … Dette var ingenting. Mindre enn ingenting. Hvis det hadde vært noe mer, hadde han kanskje latt meg få se til det med en gang. I stedet … Hun tok seg sammen. – I stedet begynte såret å væske, og det var ingenting jeg kunne gjøre. Min ektemann var borte i løpet av tre døgn, og kroppen hans brant opp foran øynene mine.

Bare den lange stillheten etter ordene hennes fikk henne til å innse at hun hadde fortalt denne fremmede mer om Williams død enn hun noensinne hadde tilstått for noen andre.

– Jeg er oppriktig lei meg, sa han lavt. – Etter alt å dømme var han en hederlig mann. Og en utmerket offiser.

– Ja, det var han. Hun løftet ubevisst haken. Var hun ikke en soldats hustru, kanskje?

– Det kan ikke ha vært lett for deg etter at han døde.

Haken hennes løftet seg enda et hakk. – Takk for din vennlige omtanke, mr Wakefield, men jeg kan forsikre deg om at den er helt unødvendig. Min ektemann sørget veldig godt for meg. Du trenger ikke å være redd for det.

Ny stillhet, mens hun holdt blikket hans og utfordret ham til å våge å uttrykke mer overdreven omsorg. Gudskjelov hadde mannen vett nok til å innse at han hadde gått over streken.

Hun holdt frem hånden og var plutselig oppsatt på å få dette overstått. – Takk for at du kom for å besøke meg. Jeg er veldig glad for at det ikke gikk slik du fryktet den natten.

Igjen var det et øyeblikks nøling, og så tok han den utstrakte hånden hennes og førte den opp mot leppene sine. De strøk over huden hennes, og dvelte ikke et sekund lenger enn høflighet tilsa.

– Jeg takker deg for livet mitt, mrs Stowe. Jeg må tilstå at jeg svært nødig ville ha mistet det.

– Du gir meg altfor mye ære, mr Wakefield. Men du skal vite at selv om jeg benekter enhver rolle i overlevelsen din, så er jeg veldig glad for at du klarte det.

Han smilte til henne enda en gang. – Da sier jeg farvel, til vi møtes igjen.

Det virket nesten som et spørsmål, men før hun rakk å tenke ut et passende svar, var han ute av døren og gikk ut i høljregnet. Døren til den svarte, innelukkede vognen som sto utenfor huset hennes, ble øyeblikkelig åpnet for ham, og gentlemangjesten forsvant inn i den så raskt at hun tvilte på om klærne hans engang kom til å være fuktige når han kom frem til bestemmelsesstedet sitt.

Og det var det, tenkte hun bestemt. Hun oppdaget at hånden fortsatt svevde i løse luften, omtrent på samme sted som der gjesten hadde sluppet den.

Hun trakk den til seg og gikk frem for å lukke døren mot vinden. Men først ble hun stående et øyeblikk og se etter vognen til mr Wakefield der den kjørte elegant av gårde, til tross for den dårlige veien.

Da hun snudde seg for å gå tilbake til kjøkkenet, ble blikket trukket mot speilet over bordet i entreen. Det var akkurat slik hun hadde fryktet.

Hun brukte fingrene til å temme noen av de mest uregjerlige hårlokkene, men ga snart opp. Den svarte kjolen trakk all farge fra kinnene.

Ved den tanken falt blikket fra det utiltalende speilbildet, og hun stirret på fingrene som gjesten nettopp hadde holdt. Det var som om hun fortsatt kunne føle varmen fra hånden hans. Plutselig trakk hun de utstrakte fingrene sammen til en knyttneve, som for å skjule den pinlige tilstanden deres.

Hva i all verden betydde det? sa hun skarpt til seg selv. Dette hadde ikke vært noe annet enn et underholdende avbrudd på en ellers dyster dag.

Som William så ofte hadde påminnet henne under forsakelsene som felttogene påtvang dem, burde man være takknemlig for små gleder. Den henrivende mr Wakefield hadde brakt litt romantikk inn i hennes ellers triste tilværelse.

Og den måtte hun nok klare seg med i deprimerende lang tid fremover.

*

Guy hvilte hodet mot det myke setet i vognen og lukket øynene. Den lange reisedagen i går, i tillegg til begeistringen over endelig å ha fullført letingen, hadde påført ham enda et av migreneanfallene som periodisk hadde slått ham ut etter at han fikk igjen synet. Og etter at han nektet å ta flere doser av opiumdråper, som var det legene kunne tilby som kur for dem, fantes det ingen hjelp for det som ventet ham.

Han konsentrerte seg om å huske hver detalj fra møtet med mrs Stowe. De minnene kom ikke til å fri ham fra smertene, selvsagt, men de ville – om enn kortvarig – føre tankene hans vekk fra anfallene.

Han hadde fått vite av general Abernathys beskrivelse at Isabella Stowe ikke var noen typisk engelsk skjønnhet. Det han ikke var forberedt på, var den veldig atypiske måten hun var tiltrekkende på.

Mørkt hår og mørke øyne. Og øynene var altfor direkte for dannet selskap. Et klassisk, ovalt ansikt, som av noen kanskje ville bli betraktet som mindre perfekt på grunn av de høye kinnbena og den sterke haken. Han smilte da han tenkte på det stolte hodet på den svanelignende halsen.

Ikke vakker, måtte han innrømme. Pen ville være en mer passende beskrivelse. Eller kanskje slående, når han tenkte på det litt utenlandske som preget trekkene hennes.

Han kunne nesten føle de spede knoklene i hånden hun hadde gitt ham. Huden som dekket dem, var kald og rød av arbeid. Ikke akkurat hånden til en lady, men den rene seksuelle tiltrekningen som hadde strømmet gjennom kroppen hans da han kom i kontakt med den, var ulik noe han hadde opplevd tidligere.

Hun hadde beskyldt ham for urettmessig takknemlighet, men hvis hun hadde rett, burde anstrengelsen hans for å oppspore henne og takknemlighetserklæringen tilfredsstille enhver forpliktelse han måtte føle. Han tvilte sterkt på om det var tilfellet, men det kom til å bli tid nok til å avgjøre det når de møttes igjen.

For det var selvsagt ingen tvil i hans sjel om at de kom til å gjøre det.

